
  ՀԱՇՎԵՔՆՆԻՉ ՊԱԼԱՏ

ՈՐՈՇՈՒՄ

                                          2023 թվականի դեկտեմբերի 21-ի N 168-Լ

Հավելված
Հաշվեքննիչ պալատի 2023 թվականի
դեկտեմբերի 21-ի № 168-Լ որոշման

Ը Ն Թ Ա Ց Ա Կ Ա Ր Գ
ՀԱՇՎԵՔՆՆՈՂՆԵՐԻ ԳՈՐԾՈՂՈՒԹՅՈՒՆՆԵՐԻ ԿԱՄ ԱՆԳՈՐԾՈՒԹՅԱՆ ԴԵՄ ԲԵՐՎԱԾ ԲՈՂՈՔՆԵՐԻ ՈՒՍՈՒՄՆԱՍԻՐՄԱՆ


1․ ԸՆԴՀԱՆՈՒՐ ԴՐՈՒՅԹՆԵՐ
1. Սույն ընթացակարգով կարգավորվում են հաշվեքննողների գործողությունների կամ անգործության դեմ բերված բողոքների (այսուհետ՝ բողոք) ուսումնասիրման հետ կապված հարաբերությունները։
2. Սույն կարգի իմաստով բողոք է համարվում հաշվեքննության (ստուգման) շրջանակում հաշվեքննողի գործողության և (կամ) անգործության իրավաչափության վիճարկման վերաբերյալ՝ պետական և տեղական ինքնակառավարման մարմիններից, իրավաբանական և ֆիզիկական անձանցից ստացված գրավոր փաստաթուղթը։
3. Բողոքների ուսումնասիրությունն իրականացվում է հաշվեքննողի գործողություններին կամ անգործությանն առնչվող հարցերը և խնդիրները վերլուծելու և պարզաբանելու նպատակով։
4. Անանուն, անստորագիր կամ չնույնականացվող հասցեից ստացված բողոքը ենթակա չէ ուսումնասիրման։
5. Բողոքների ստացումը, գրանցումը և հետագա շարժն իրականացվում է Հաշվեքննիչ պալատի 2022 թվականի հուլիսի 27-ի «Հաշվեքննիչ պալատի գործավարության կարգը հաստատելու և Հաշվեքննիչ պալատի 2019 թվականի ապրիլի 30-ի № 10/1 որոշումն ուժը կորցրած ճանաչելու մասին» № 163-Լ որոշմամբ՝ մտից փաստաթղթերի համար սահմանված կարգով, եթե սույն ընթացակարգով այլ բան նախատեսված չէ։
6. Գաղտնիք պարունակող տեղեկությունների հետ առնչվող բողոքների ուսումնասիրությունն իրականացվում է տվյալ գաղնիքի համար օրենքով և այլ իրավական ակտերով սահմանված պահանջներին համապատասխան:

2․ ԲՈՂՈՔՆԵՐԻ ՈՒՍՈՒՄՆԱՍԻՐՄԱՆ ԿԱԶՄԱԿԵՐՊՈՒՄԸ ԵՎ ԸՆԹԱՑՔԸ
7. Բողոքների ուսումնասիրությունն իրականացնում է Հաշվեքննիչ պալատի նախագահի կողմից ձևավորված աշխատանքային խումբը (այսուհետ՝ աշխատանքային խումբ), որի վերաբերյալ առանձին իրավական ակտ չի ընդունվում։
8. Աշխատանքային խումբը ձևավորվում է «Mulberry» էլեկտրոնային փաստաթղթաշարժի համակարգի (այսուհետ՝ համակարգ) միջոցով․ աշխատանքային խմբի կազմում ընդգրկվում են Հաշվեքննիչ պալատի այն պաշտոնատար անձինք, որոնց հանձնարարվում (մակագրվում) է բողոքների ուսումնասիրությունը։
9. Աշխատանքային խմբի կազմում ընդգրկվում են Հաշվեքննիչ պալատի աջակցող մասնագիտական և հաշվեքննության գործընթացին առնչվող գործառույթ իրականացնող մասնագիտական կառուցվածքային ստորաբաժանումների ղեկավարները, ընդ որում՝ հաշվեքննության գործընթացին առնչվող գործառույթ իրականացնող մասնագիտական կառուցվածքային ստորաբաժանման ղեկավարն աշխատանքային խմբի կազմում ընդգրկվում է, եթե բողոքը չի վերաբերում այդ ստորաբաժանման հաշվեքննողի գործողություններին կամ անգործությանը։
10. Աշխատանքային խմբի աշխատանքները, Հաշվեքննիչ պալատի նախագահի հանձնարարությամբ, գլխավորում է տվյալ հանձնարարականի 1-ին կատարողը։
11. Բողոքների ուսումնասիրման առավելագույն ժամկետը 10 աշխատանքային օր է, որը կարող է երկարաձգվել, եթե ուսումնասիրության համար էական համարվող հանգամանքներ պարզելու նպատակով անհրաժեշտություն է առաջացել լրացուցիչ տեղեկություններ կամ փաստաթղթեր ձեռք բերել։ Այս դեպքում բողոքների ուսումնասիրման ժամկետը, Հաշվեքննիչ պալատի նախագահի կողմից, կարող է երկարաձգվել մինչև 5 աշխատանքային օրով։
12. Բողոքների ուսումնասիրության շրջանակներում աշխատանքային խումբը, աշխատանքային խմբի անդամներից մեկի նախաձեռնությամբ կամ առաջարկով, կարող է անցկացնել աշխատանքային կարգով քննարկումներ և խորհրդակցություններ, ըստ անհրաժեշտության՝ մասնակից դարձնելով հաշվեքննողին և (կամ) տվյալ կառուցվածքային ստորաբաժանման ղեկավարին, ինչպես նաև բողոքաբերին։
13. Անհրաժեշտության դեպքում՝ աշխատանքային խումբը կարող է գրավոր կամ բանավոր պարզաբանում ստանալ հաշվեքննողից, ինչպես նաև տվյալ կառուցվածքային ստորաբաժանման ղեկավարից և բողոքաբերից։ 
14. Մինչև սույն կարգի 11-րդ կետով սահմանված ժամկետի ավարտը, աշխատանքային խմբի անդամները՝ տվյալ հանձնարարականի 2-րդ կատարողները, համակարգի միջոցով, 1-ին կատարողին են ներկայացնում բողոքի ուսումնասիրության արդյունքների վերաբերյալ իրենց կարծիքը (մեկնաբանությունները, դիտողությունները և առաջարկությունները)։
15. Հաշվեքննիչ պալատի կողմից արդեն իսկ ուսումնասիրված միևնույն առարկայի վերաբերյալ կրկնվող կամ նույնաբովանդակ բողոքի ուսումնասիրման գործընթաց չի կազմակերպվում։ Այս դեպքում ստացված բողոքը եռօրյա ժամկետում վերադարձվում է բողոքաբերին՝ նշելով պատճառը։

3․ ԲՈՂՈՔՆԵՐԻ ՈՒՍՈՒՄՆԱՍԻՐՄԱՆ ԱՐԴՅՈՒՆՔՆԵՐԻ ԱՄՓՈՓՈՒՄԸ
16. Բողոքների ուսումնասիրման արդյունքներն ամփոփուփում են սույն կարգի 11-րդ կետով սահմանված ժամկետի ավարտից հետո՝ 3 աշխատանքային օրվա ընթացքում։
17. 1-ին կատարողը, ստացված կարծիքների հաշվառմամբ՝ ամփոփում է բողոքի ուսումնասիրման արդյունքերը և դրանց վերաբերյալ զեկուցագիր է ներկայացնում Հաշվեքննիչ պալատի նախագահին, միաժամանակ տեղեկացնելով հաշվեքննողին, համապատասխան կառուցվածքային ստորաբաժանման ղեկավարին և այդ ստորաբաժանման աշխատանքները համակարգող Հաշվեքննիչ պալատի անդամին։
18. Սույն ընթացակարգի 17-րդ կետում նշված զեկուցագիրն առնվազն ներառում է՝
1) հաշվեքննողի պաշտոնը, անունը, ազգանունը,
2) բողոքաբերի տվյալները,
3) բողոքի համառոտ բովանդակությունը, այդ թվում՝ բողոքով ներկայացված պահանջը,
4) բողոքի ուսումնասիրման ընթացքում ներկայացված կարծիքների և հաշվեքննողի պարզաբանումների համառոտ բովանդակությունը,
5) բողոքի վերլուծությունը և ուսումնասիրման արդյունքների հիման վրա եզրահանգումը։
19. Զեկուցագրին կից ներկայացվում են բողոքի ուսումնասիրման ընթացքում ներկայացված գրավոր կարծիքները, հաշվեքննողի գրավոր պարզաբանումները, ինչպես նաև բողոքի ուսումնասիրման ընթացքում ձեռք բերված փաստաթղթերի պատճենները։
20. Բողոքը և դրա ուսումնասիրման արդյունքների վերաբերյալ զեկուցագիրը, «Հաշվեքննիչ պալատի մասին» Հայաստանի Հանրապետության օրենքի 16-րդ հոդվածի 9-րդ մասի 19-րդ կետի համաձայն՝ քննարկվում է Հաշվեքննիչ պալատի նիստում։
21. Բողոքի քննարկման արդյունքներով, օրենքով, այլ իրավական ակտերով սահմանված՝ հաշվեքննողի ծառայողական պարտականությունների, բարեվարքության, նրա գործունեությանն առնչվող և (կամ) աշխատանքային հարաբերությունների հետ կապված խախտումների առկայությունը հիմք է ծառայողական քննություն նշանակելու համար։
22. Հաշվեքննիչ պալատի նիստում բողոքի լսումների արդյունքների հիման վրա՝ 1-ին կատարողը պատրաստում և Հաշվեքննիչ պալատի նախագահի կամ Հաշվեքննիչ պալատի գլխավոր քարտուղարի հաստատմանն է ներկայացնում բողոքաբերին հասցեագրված բողոքի պատասխանի նախագիծը։

4․ ԱՆՑՈՒՄԱՅԻՆ ԴՐՈՒՅԹՆԵՐ
23. Մինչև 2023 թվականի դեկտեմբերի 31-ը սույն ընթացակարգի 20-րդ կետով սահմանված քննարկումն իրականացնում է Հաշվեքննիչ պալատի նախագահը։

